- ዒዩዔኤሌ ማፃኣፖ
- <
- 2
- >

2
ናንጊና ናንጋ ጎዳ ኬሎ ሙኮ ዓቢፃ ዔርዛያ ማዒፆ
1 ፂዮኔይዳ ዛዬ ዋርቁዋቴ! ፆኦሲም ዱማዼ ዹኮይዳኣ
ኬስኪ ዒላቱዋቴ!
ናንጊና ናንጋ ጎዳ ኬላ ሙካኒ ዑኬሢሮ
ዓጬሎይዳ ናንጋ ዓሳ ቢያ ጎጋይቆንጎ።
2 ዬና ኬላ ዹማያና ቃኣያዻ ኬሊ፤
ሻኣራዻያና ሻኒ ዹማ ኬሊኬ፤
ዓባ ፆርቃኣና ፖዓ ዹኮ ዑፆይዳ ጴዻሢጉዲ
ዺቢ፤ ሃሣ ዎልቃዻ ሜሌ ዴሬ ቢያ ቤዞ ሙኪ ባይዛንዳኔ።
ዬያጉዴ ባኣዚ ሃያኮ ቤርታ ዛጊንቲ ቤቂባኣሴ፤
ሃካፓ ሴካ ዓይዲያ ጴዻዓኬ።
3 ዔያቶኮ ቤርታ ጴዻ ዓኣዔ ባኮ ቢያ ታሚጉዲ ዔያታ ሙዓንዳኔ፤
ዔኤታ ታሚጉዲያኣ ሚቻንዳኔ።
ሃጊ ዔያታ ሄሊባኣ፥ ቤርታ ዓኣ ሳዓ
ዔዴኔ ጌይንታ ቤዞጉዴያ ዓኣዔ ባኣዚ ዋርቂ ዓኣያኬ፤
ዔያታ ሙይ ጊዴና ዓኣዻ ሳዓ ጋዓንቴ
ጋፒ ባይቄያ ዓሲ ናንጉዋ ዳውሌ ማዓኔ፤
ዔያቶይዳፓ ቶሊ ዓታንዳ ዓይጎ ባኣዚያ ባኣሴ።
4 ዔያቶኮ ማላሢ ፓሮ ማላኔ፤
ዔያታ ዖሎ ፓራሢጉዲያኣ ሳጋራኔ።
5 ዓዳ ሳርጌሎ ዖይቶጉዴ ዑኡሲ ዋይዚሲ ዋይዚሲ
ዹኮ ቶኦኮይዳ ኮኦማኔ፤
ሃኣኮኮ ዲኢሪ ሙዓ ታሚጉዲ
ቢያ ባኮ ዔያታ ሙዓኔ፤
ዖልዚም ጊኢጊንቴ ዺቢ ዖልዚ ዓሲጉዲ ቤሲ ቤሲ ዓርቂ ዴዔኔ። ዮሃ. ፆፔዻ 9፡7-9።
6 ዔያቶ ዴንቃ ዴራ ካራ ባይዚ ጎጋይቃኔ፤
ዓሶኮ ቢያ ዓኣፖ ካራ ዒጊቹሞና ቦኦራኔ።
7 ዔያታ ዖልዚ ዓሲጉዲ ዔርቲባኣንቴ ዖልዚ ቡላኔ፤
ዖላ ዓሶጉዲያኣ ኬኤሎ ዲሮ ዑፆ ጊዓንዳኔ፤
ቢያሢ ዔያታ ዓርቄ ጎይፆ ዻቡዋዖ
ዓኣዻ ካሮማና ጎዓንዳኔ።
8 ፔቴይ ባጋሢና ዎሊ ሂዑዋሴ፤
ፔቴ ፔቴሢ ፔ ጎይፆማ ዓኣዻኔ፤
ሞርኮኮ ዋርዲዮ ሻሂ ዓኣዻኔ፤
ዔያቶ ቃዛ ባኣዚ ባኣሴ።
9 ዔያታ ካታሞ ጌሊ ዓርቃኔ፤
ካታሞኮ ዙሎ ዲርቆና ኬኤሎ ዲፆ ዑፃ ጳሽካኔ፤
ጱሊ ጱሊ ማኣሮ ዑፆዋ ኬስካኔ፤
ዓዳ ዉሲጉዲ ማኣሮኮ ፑልቶ ካሮና ጋሮ ጌላኔ።
10 ሳዖ ዔያታ ጎቃይሳኔ፤
ጫሪንጮዋ ዔያታ ዓጊሣኔ፤
ዓቦንታ ዓጊኖንታ ዹማኔ፤
ዦኦጋሢያ ፖዑዋያ ማዓኔ። ዮሃ. ፆፔዻ 8፡12።
11 ናንጊና ናንጋ ጎዳ ጉጉንሢጉዴ ዑኡዞ ዬያ ዖሎ ዓሶ ዋይዚሳኔ፤
ዬይ ዖሎ ዓሳ ዎዚ ሚርጋይ!
ዓይሢፆ ዒዛኮ ኩንሣ ዬይ ዖሎ ዓሳ ኮሺ ዺቢኬ፤
ዬይ ሚርጌ ዒጊቻያ ማዔሢሮ ዬያ ኬሎና ዖኦኒ ዳንዳዒ ዔቃንዳይ? ዮሃ. ፆፔዻ 6፡17።
ጎሜ ቡኡፆም ኬኤዚንቴ ኪኢታ
12 ናንጊና ናንጋ ጎዳ ሂዚ ጋዓኔ፦
«ሃሢ ሙኡዚ ሃሺሢና ዬኤፒና ዖዪሢና
ጉቤ ዒናፓ ታ ባንሢ ማዑዋቴ።
13 ዒንሢ ዖያያ ማዒፆ ዔርዛኒ ማኣዓሢ ዒንሢኮ ዳርዚፖቴ፤
ጋዓንቴ ዒኖ ዒንሢኮ ሺኢቺ፥ ጎሞ ቡኡፁዋቴ።»
ናንጊና ናንጋ ጎዳ ማዔ ዒንሢኮ ፆኦዛሢ ኮሺ፥ ማኣራያ፥ ሩኡሪና ዻጋዹዋያ
ናንጊና ናንጋ ናሹማ ዺቢ፤
ፑርታ ባኣዚ ዓጋኒ ሩኡሩዋያ ማዔሢሮ
ዒዛ ባንሢ ማዑዋቴ።
14 ጎዖንቴ ናንጊና ናንጋ ጎዳ ማዔ ዒንሢኮ ፆኦዛሢ ዻጎ ሃሺ
ዓንጆ ዒንሢም ዒንጋንዳያ ናንዳኔ፤
ዒንሢያ ዒማና ናንጊና ናንጋ ጎዳ ማዔ ዒንሢኮ ፆኦዛሢም
ሃኣኮንታ ዑዦ ዒንጊፆንታ ዔኪ ሺኢሻንዳኔ።
15 ፂዮኔ ዹኮይዳ ዛያሢ ዋርቁዋቴ!
ዴሮ ፆኦሲም ዱማዼ ቡኪንቲሮ ዔኤሉዋቴ!
ሙኡዚ ሃሻንዳጉዲያኣ ዴሮም ኬኤዙዋቴ!
16 ዴሮ ቢያ ፔቴይዳ ቡኩሲ
ፆኦሲም ዱማዼ ቡኪንቲም ጊኢጊሹዋቴ፤
ጋርቾ ዓሶ ዔኤሉዋቴ፤
ዻኮ ናኣቶንታ ዻንፆ ዻንቃ ዓኣሎ ናኣቶዋ ዓይሱዋዖ ቡኩሱዋቴ፤
ዑኡታኣ ዓቱዋዖ ዑኡቱሞ ኬኤፃፓ ኬስኮንጎ።
17 ናንጊና ናንጋ ጎዳም ማዻ ቄኤሳ
ፆኦሲም ዒንጎ ባኮ ዒንጎ ቤዞና
ጌኤዦ ማኣሮይዳ ዓሳ ቡካ ጶኦኮናኮ ባኣካ ዔቂ ዬኤኮንጎ፤
ዔያታ፦ «ናንጊና ናንጋ ጎዳሢዮ! ኔኤኮ ዴሮ ሚጪንቴ፤
ሜሌ ዴራ ‹ዒንሢኮ ፆኦዛሢ ዎካ ዓኣይ?› ጌይ
ኑና ቶኦቻንዳጉዲና ሚኢጪ ዓማላንዳጉዲ ማሂፖ» ጎዖንጎ።
ናንጊና ናንጋ ጎዳ ፔ ዴሮ ጊንሣ ዶዲሺ ዔቂሳንዳሢ ኬኤዜሢ
18 ናንጊና ናንጋ ጎዳ ሳዔላ ዒዛሮ ሌሊ ማዓንዳጉዲ ኮዒ
ፔ ዴሮም ሚጪንቴኔ፤
19 ዬያሮ ዒዚ ሂዚ ጌዔኔ፦
«ሃኣኮንታ ዎይኖ ዑዦንታ ሪሚቶ ዛይቶንታ
ዒንሢ ሚሽካንዳያ ሄላንዳኣና ታ ዒንሢም ዒንጋንዳኔ፤
ሃካፓ ሴካ ሜሌ ዴራ
ሚኢጪ ዒንሢ ዓማላንዳጉዲ ታ ሃሻዓኬ።
20 ዓጮኮ ኬዶ ዛላፓ ሙካ ዺቦ ዓቢፆ
ታ ዒንሢ ኮይላፓ ሃኪሳንዳኔ፤
ዓሲ ናንጉዋ ዳውሎ ቦኦሎ ታኣኒ ዳውሲ ዳካንዳኔ፤
ዬያቶኮ ሶሮፖ ታኣኒ ሶኦጌ ባዚ፤
ጊንፃ ዓቴሢ ሃሣ ታኣኒ ሜዲቴራኒያ ባዞ ዳውሲ ጌልዛንዳኔ፤
ዒኢካ ዔያቶኮ ሌዛ ዛዓንዳኔ፤
ጎኔና ታኣኒ፥ ናንጊና ናንጋ ጎዳ ዼኤፒ ባኣዚ ዒንሢም ማዼኔ።»
21 «ሳዔሌ ዒጊጪፖ፤
ናንጊና ናንጋ ጎዳ ኔኤም ዼኤፒ ባኣዚ ማዼሢሮ ዎዛዼ!
ሃሣ ዒላሼ።
22 ዒንሢ ካዮ ቦዓ ዒጊጪፖቴ፤
ዒንሢ ሄንቃ ቤዛ ዓኣ ማኣታ ዋርቄኔ፤
ሚፃኣ ዓኣፔኔ፤
ቤሌሶንታ ዎይኖ ዓኣፖንታ ኮሺ ሚርጌኔ።»
23 «ዒንሢ ፂዮኔ ዴራ!
ናንጊና ናንጋ ጎዳ ማዔ ዒንሢኮ ፆኦዛሢ ዒንሢም ማዼ ባኮሮ
ዎዛዹዋቴ፥ ሃሣ ዒላሹዋቴ፤
ዒዚ ፒዜ ዎጌ ዎጊ
ዓዳ ቤርታኣ ጎይፆ ዖጎፆንታ ባርጎ ዓጊኖንታይዳ
ጊዳ ዒርዚ ዒንሢም ዋርቂሴኔ።
24 ዒንሢኮ ሃኣኮ ሺርኮ ቆይዶይዳ ሃኣኮ ኩማንዳኔ፤
ዎይኖ ዑዦንታ ሪሚቶ ዛይቶንታ
ዒንሢ ጩኡጳ ዔቶ ኩሚ ሾኦታንዳኔ።
25 ሚርጌ ዎዴ፦ ዺቢ ዖልዚ ዓሲጉዴያ ታ ዒንሢም ዳኬ፥ ዢኢፖ ዒሮጉዲ ዲኢና ዓቢፃ፥
ማካሢ፥ ሜልካሢንታ ሻዻ ዓቢፆንታ
ዒንሢኮ ሙይ ጋፒሴ ሃኣኮ ቤዛ ታ ዒንሢም ዒንጋንዳኔ።
26 ሚርጌ ሙይ ዒንሢ ሚሽካንዳኔ፤
ሚርጌ ዲቃሢ ሄርሺሳ ባኣዚ ዒንሢም ማዼ
ታና፥ ናንጊና ናንጋ ጎዳ ማዔ ዒንሢኮ ፆኦዛሢ ዒንሢ ጋላታንዳኔ፤
ዴራ ታኣኮ ሃካፓ ሴካ ቦርሲንታዓኬ።
27 ታ ዴሬዮቴ! ታኣኒ ዒንሢ ባኣካ ዓኣሢ፤
ዒንሢኮ ፆኦዛሢያ ታና ሌሊ ማዔሢ፤
ታ ጊዳፓ ዓታዛ ሜሌ ፆኦሲ ባኣሢያ ዒንሢ ዔራንዳኔ፤
ታኣኮ ዴራ ሃካፓ ሴካ ቦርሲንታዓኬ።»
ናንጊና ናንጋ ጎዳ ኬሎ
28 ናንጊና ናንጋ ጎዳ ሂዚ ጋዓኔ፦
«ዓካሪ ታኣኮ ዓያኖ ዓሲ ቢያ ዑስካ ታኣኒ ኬይሳንዳኔ፤
ዒንሢኮ ዓቲንቆንታ ዉዱሮ ናኣቶንታ ታ ማሊሢ ኬኤዛንዳኔ፤
ጋርቻ ዒንሢኮ ዓውቲ ዓውታዻንዳኔ፤
ዼጌሢያ ታኣኒ ፔጋሲ ዻዋ ባኣዚ ዛጋንዳኔ። ዳኪ. ማዾ 2፡17-21።
29 ዬያጉዲ ሃሣ ዬንሢ ኬሎይዳ
ታኣም ማዻ ዓቲንቆንታ ላኣሎንታይዳ
ታኣኮ ዓያኖ ታኣኒ ኬይሳንዳኔ።»
30 «ጫሪንጮና ሳዖናይዳ ዲቃሢ ሄርሺሳ ባኣዚ ታኣኒ ዻዋንዳኔ፤
ሱጉሢንታ ታሚንታ ጩቢያ ሻኣሬጉዲ ላሂ ጴዻንዳኔ።
31 ዼኤፖ፥ ዒጊቻ፥ ጎዳ ኬላ ሙካንዳሢኮ ቤርታ
ዓባ ዹማንዳኔ፤ ዓጊናኣ ሱጉሢጉዲ ዞቃንዳኔ፤ ማቲ. 24፡29፤ ማር. 13፡24-25፤ ሉቃ. 21፡25፤ ዮሃ. ፆፔዻ 6፡12-13።
32 ናንጊና ናንጋ ጎዳ ማኣዳንዳጉዲ ዔኤላሢ ቢያ ዻቃንዳኔ፤
ናንጊና ናንጋ ጎዳ ኬኤዜ ጎይፆ ፂዮኔ ዹኮና
ዬሩሳላሜናይዳፓ ዼኤሻ ጴዻንዳኔ፤
ዻቃ ዓሶ ባኣኮይዳ ናንጊና ናንጋ ጎዳ ዶኦሬ ዓሳ ዓኣያ ማዓንዳኔ።» ሮሜ 10፡13።

- ዒዩዔኤሌ ማፃኣፖ
- <
- 2
- >

2:5 ዮሃ. ፆፔዻ 9፡7-9።

2:10 ዮሃ. ፆፔዻ 8፡12።

2:11 ዮሃ. ፆፔዻ 6፡17።

2:28 ዳኪ. ማዾ 2፡17-21።

2:31 ማቲ. 24፡29፤ ማር. 13፡24-25፤ ሉቃ. 21፡25፤ ዮሃ. ፆፔዻ 6፡12-13።

2:32 ሮሜ 10፡13።

© 2008 BSE