- ዮሃኒሴም ፆኦሲ ዻዌ ባኮ
- <
- 4
- >

4
ጫሪንጮይዳ ፆኦሲኮ ካኣቱሞ ዖይቶና ዒኢካ ሺኢቂንታ ሺኢጲፆ
1 ዬካፓ ጫሪንጮይዳ ቡሊንቲ ዓኣ ካራ ታ ዴንቄኔ፤ ዬማና ዛዬ ዑኡሲጉዲ ኬኤዛ ቤርታኣ ዑኡዛሢ፦ «ሃኒ፥ ሃንጋ ኬስኬ፤ ሃይፓ ሴካ፥ ቤርታ ማዓንዳ ባኣዚ ታ ኔና ዻዋንዳኔ» ታኣም ጋዓዛ፥ 2 ቤዞማና ታኣኒ ዓያና ጌኤሺ ማሊሢዳ ጌሌኔ፤ ዓካሪ ዒማና ጫሪንጮይዳ ካኣታ ዴዓ ዖይታ ጌሢንቲ ዓኣንቴ ታ ዴንቄኔ፤ 3 ዬኖ ዖይቶይዳ ዴዒ ዓኣሢኮ ዓውካራ ሚርጌ ሚዛጳ ዒያስጲዴና ሴርዲኖኔ ጌይንታ ሹጮ ዑፆ ማላያኬ፤ ካኣቱሞ ዖይቶኮ ኮይላ ሜሬጊዴ ጌይንታ ሹጮ ዑፆ ማላ ሚዛጲ ዡኡሎ ዓኣኔ። ሂዚ. 1፡26-28፤ 10፡1። 4 ዬያጉዲ ሃሣ ካኣቱሞ ዖይቶ ኮይላ ሜሌ ላማታሚ ዖይዶ ካኣቱሞ ዖይታ ዓኣኔ፤ ዬንሢ ዖይቶንሢዳ ቦኦሬ ማኣዖ ማይንቴያ ሃሣ ቶኦኮይዳኣ ዎርቄፓ ኮሾና ቦንቾም ዓጎ ባኮ ዓጌ ላማታሚ ዖይዶ ጋርቺ ዴዒ ዓኣኔ። 5 ካኣቱሞ ዖይታሢዳፓ ዜኤሊንሢና ዑኡሲና ሃሣ ጉጉንሢያ ኬስኬኔ፤ ሃሣ ዬያ ዖይታሢኮ ቤርታ ፖዒ ፖዓ ላንካይ ፆምፔ ዓኣኔ፤ ዬያታ ላንካዎ ፆኦሲ ዓያኖንሢኬ። ኬሲ. ማፃ 19፡16፤ ዮሃ. ፆፔዻ 8፡5፤ 11፡19፤ 16፡18፤ ሂዚ. 1፡13፤ ዮሃ. ፆፔዻ 1፡4፤ ዛካ. 4፡2። 6 ሃሣ ዬያ ዖይታሢ ቤርታ ሌማሌኤሼጉዲ፥ ጌኤሽኪ ጴዻ ባዚ ዓኣኔ።
ካኣቱሞ ዖይቶ ኮይሎይዳ ዖይዶ ዛላ ሚርጌ ዓኣፒ ዓኣ ዖይዶ ዱማ ዱማ ማዢንቲ ዓኣኔ። 7 ቤርታኣ ባካሢ ዞቢ ማላያ፥ ላምዓሳሢ ጌማይ ማላያ፥ ሃይሣሳሢ ጊንሣ ዓሲ ዓኣፒ ካራ ማላ ዓውካሬ ዓኣያኬ፤ ዖይዳሳ፥ ጋፒንፃሢ ባራና ኮኦኬ ማላያኬ። ሂዚ. 1፡5-10፤ 10፡14። 8 ዬንሢ ዖይዶ ባኮንሢኮ ላሆ ላሆ ጋኣሲ ዓኣኔ፤ ዬያቶኮ ዙሎና ጋሮናይዳ ዺቢ ዓኣፒ ዓኣያኬ፤ ዔያታ ዋንቶና ሮኦሮና፦
«ፆኦሲም ዱማዼሢዮ! ዱማዼሢዮ! ዱማዼሢዮ!
ቢያ ባኣዚ ዳንዳዓ፥ ጎዳ ማዔ ፆኦዛሢዮ!
ሃሢ ዓኣሢና ሚናፓኣ ናንጋሢዮ
ሃጊያ ሙካንዳሢዮ!»
ጋዓኔ፤ ዬያ ዔያታ ሃሹዋዖ ጋዓኔ። ሂዚ. 1፡18፤ 10፡12፤ ዒሲ. 6፡2-3።
9 ዬንሢ ባኮንሢ ካኣቱሞ ዖይቶይዳ ዴዔሢም፥ ናንጊና ናንጋሢም፤ ቦንቾ፥ ሄርሺሢ፥ ጋላታኣ ሺኢሻ ዎዶና ቢያ፥ 10 ላማታሞ ዖይዶ ጋርቾንሢ ናንጎና ናንጋሢም፥ ካኣቱሞ ዖይቶይዳ ዴዔሢም ጉምዓቲ ዚጋኔ፤ ዔያቶኮ ቶኦካ ዓጎ፥ ቦንቾ ባኮ ካኣቱሞ ዖይቶ ቤርታ ጌሢ፦
11 «ኑ ጎዳ ማዔ ኑ ፆኦዛሢዮ!
ቢያ ባኣዚ ኔ ማዤሢሮ
ቢያ ባካ ማዢንቴሢና ማዔሢ፥
ኔ ማሊፆና ማዔሢሮ
ቦንቾና ሄርሺሢና ዎልቄያ ኔኤም ኮይሳያኬ»
ዔያታ ጋዓኔ።

- ዮሃኒሴም ፆኦሲ ዻዌ ባኮ
- <
- 4
- >

4:3 ሂዚ. 1፡26-28፤ 10፡1።

4:5 ኬሲ. ማፃ 19፡16፤ ዮሃ. ፆፔዻ 8፡5፤ 11፡19፤ 16፡18፤ ሂዚ. 1፡13፤ ዮሃ. ፆፔዻ 1፡4፤ ዛካ. 4፡2።

4:7 ሂዚ. 1፡5-10፤ 10፡14።

4:8 ሂዚ. 1፡18፤ 10፡12፤ ዒሲ. 6፡2-3።

© 2008 BSE